Krishtlindjet në Kosovë kremtohen me urime për shtimin e njohjeve
Mesha kryesore e Krishlindjeve për herë të parë u mbajt në katedralen Nënë Tereza në Prishtinë
Me ritin e buzmit bujar dhe mesha në të gjitha kishat dhe famullitë e vendit, në Kosovë po kremtohen krishtlindjet apo si i quajnë këtu kërshëndellat. Kremtet po përshkohen nga urimet për mbarësi, paqe e mirëkuptim ndërmjet njerëzve. Mesha kryesore është mbajtur në katedralen Nënë Tereza në Prishtinë, ku morën pjesë edhe përfaqësues institucionesh vendase e ndërkombëtare. Ipeshkvi i Ipeshkvisë së Kosovës Dodë Gjergji tha se Kosova i dërgon botës porosi të paqes, të lirisë dhe të mirëkuptimit. tha Ipeshkvi i Kosovës Dodë Gjergji. Udhëheqësit e vendit kanë përgëzuar besimtarët katolik, Ipeshkvin e Kosovës dhe atin e shenjtë Papa Benedikti i 16 për festën e Krishtlindjeve. Në urimin e tij ushtruesi i detyrës së presidentit të Kosovës, Jakup Krasniqi, ka shprehur dëshirat e tij për paqe, mirëkuptim e tolerancë në Kosovë, ndërsa në një urim dërguar Papa Bendiktit të 16, ai shfaq shpresën se njohja e Kosovës do të vazhdojë me ritme edhe më të larta në vitin 2011. Njohja e Republikës së Kosovës nga Vatikani pritet me padurim nga i gjithë populli i Kosovës, i cili, si gjithmonë, është shembull i rrallë i bashkëjetesës, i harmonisë dhe i tolerancës ndërmjet njerëzve të etnive dhe të besimeve të ndryshme, thekson mes tjerash në urimin e tij për Papa Benediktin XVI, Ushtruesi i Detyrës së Presidentit të Kosovës, Jakup Krasniqi. Edhe kryeministri i vendit Hashim Thaçi në urimin e tij ka thënë se kjo festë kremtohet me dinjitet dhe respekt të lartë në të gjitha familjet e besimit katolik, duke i dhënë shkëlqim dhe respekt të vazhdueshëm për njeri tjetrin. Urime e përgëzime kanë dërguar edhe përfaqësues të institucioneve tjera, të partive politike dhe institucioneve ndërkombëtare në Kosovë.